# Άρθρο 2

# Γενικά.

**2.1 - Κοινόχρηστοι χώροι πρασίνου.**

Σύμφωνα με τον Γενικό Οικοδομικό Κανονισμό (ν. 1577/1985, Άρθρο 2-42), «κοινόχρηστοι χώροι» είναι οι κάθε είδους δρόμοι, πλατείες, άλση καιγενικά οι προοριζόμενοι για κοινή χρήση ελεύθεροι χώροι, πουκαθορίζονται από το εγκεκριμένο ρυμοτομικό σχέδιο του οικισμού ή έχουντεθεί σε κοινή χρήση με οποιοδήποτε άλλο νόμιμο τρόπο. Συναφής είναι η έννοια των «κοινόχρηστων χώρων» κατά την πολεοδομική νομοθεσία, δηλαδή των τμημάτων εδάφους που χαρακτηρίζονται μη οικοδομήσιμα και τίθενται στη διάθεση του κοινού για ελεύθερη χρήση.

Οι ανοιχτοί, ελεύθεροι, δημόσιοι και πράσινοι χώροι της πόλης χαρακτηρίζονται από τη νομοθεσία με τον ενιαίο όρο κοινόχρηστοι χώροι. ΠΔ 14.7/27-07-1999 (ΦΕΚ 580/Δ/1999), Κώδικας Βασικής Πολεοδομικής Νομοθεσίας (ΚΒΠΝ) άρθρο 242, παρ. 2,4,5. Για τους χώρους αυτούς, όπως και για κάθε άλλη πολεοδομική λειτουργία, ισχύει ο κανόνας της απαγόρευσης τροποποίησης των χρήσεων γης που επιδεινώνει τους όρους διαβίωσης.

Ο νόμος 998/1979 «Προστασία των δασών και των δασικών εν γένει εκτάσεων της χώρας» κατατάσσει τους ελεύθερους αστικούς χώρους στα πάρκα (εκτάσεις εντός πόλεων ή οικιστικών περιοχών που καλύπτονται από βλάστηση που έχει δημιουργηθεί τεχνητά) και στα άλση (εκτάσεις εντός πόλεων ή οικιστικών περιοχών που καλύπτονται από φυσική δασική βλάστηση) και απαγορεύει οποιαδήποτε αλλαγή προορισμού ή χρήσης αυτών.

Οι διατάξεις αυτές συμφωνούν με τις προστατευτικές για το περιβάλλον διατάξεις του Άρθρου 24 του Συντάγματος και συνεπώς δεν επιτρέπεται η μεταβολή της χρήσης ή του προορισμού των εντός σχεδίου πόλεων κοινόχρηστων εκτάσεων, οι οποίες καλύπτονται από βλάστηση που έχει δημιουργηθεί φυσικώς ή τεχνητώς (πάρκα ή άλση), παρά μόνο σε ορισμένες εξαιρέσεις που αναφέρονται ρητά στο συγκεκριμένο νομοθετικό κείμενο.

Σύμφωνα δε με το υπ’ αρ. 117840/1514 / 8.4.2011 έγγραφο του ΥΠΕΚΑ/Ειδική Γραμματεία Δασών, ορίζονται τα εξής: «*Από την υφιστάμενη νομολογία και τις εγκύκλιες διαταγές προκύπτει ότι, ως πάρκα ή άλση αντιμετωπίζονται και οι κοινόχρηστοι χώροι που στο σχέδιο πόλης μπορεί να μη χαρακτηρίζονται ως χώροι κοινοχρήστου πρασίνου, αλλά έχουν αποκτήσει εν τοις πράγμασι τέτοιον χαρακτήρα (ΣτΕ 2588/1992, 1118/1993 κ.ά., Γνωμοδότηση ΝΣΚ 2568/1981, 1006/1983 κ.ά., αριθ. 87991/3814π.ε./20-3-2008 του Υφυπουργού Αγροτικής Ανάπτυξης & Τροφίμων, 51/1992 εγκύκλιος ΥΠΕΧΩΔΕ). Οι**ανωτέρω εκτάσεις, αντιμετωπιζόμενες ως πάρκα ή άλση, εμπίπτουν στο πλαίσιο των διατάξεων της δασικής νομοθεσίας για την προστασία και διαχείρισή τους*».

Εν κατακλείδι, κοινόχρηστο χώρο πρασίνου αποτελεί κάθε ελεύθερος χώρος στον οποίο έχει αναπτυχθεί φυσική ή έχει εγκατασταθεί τεχνητή βλάστηση (δενδροφυτεμένες πλατείες, διαχωριστικές νησίδες οδών, πάρκα, κήποι, άλση, πεζοδρόμια με φυτεύσεις, πρασιές κ.λπ.), σε αντιδιαστολή προς τους χώρους εκείνους, οι οποίοι δεν έχουν ως υποχρεωτικό συστατικό τους στοιχείο το πράσινο, καθώς και εκείνους που, ως εκ της φύσης και του προορισμού τους, δεν δύνανται να φυτευτούν, τουλάχιστον στο μεγαλύτερο τμήμα τους.

**2.2 - Ρόλος του πρασίνου.**

Η συμβολή των ελεύθερων χώρων και ειδικότερα των χώρων πρασίνου είναι ιδιαίτερα ευεργετική στη ζωή των κατοίκων μιας πόλης. Θετικές επιδράσεις από την ύπαρξή τους είναι:

* **Αισθητική αναβάθμιση** του τοπίου. Το πράσινο συμβάλλει στον εξωραϊσμό των πόλεων και δίνει στους κατοίκους την αίσθηση της επαφής με την φύση.
* **Βελτίωση του κλίματος.** Μείωση της ατμοσφαιρικής ρύπανσης μέσα από τη δέσμευση του διοξειδίου του άνθρακα και της απελευθέρωσης οξυγόνου και βελτίωση της ποιότητας του αέρα στην ατμόσφαιρα, αλλά και φιλτράρισμα του αέρα από ατμοσφαιρικούς ρύπους.
* **Ρύθμιση της θερμοκρασίας.** Το αστικό πράσινο βελτιώνει τον δροσισμό και την σκίαση της πόλης. Με τη διατήρηση σταθερού θερμοκρασιακού επιπέδου περιορίζονται οι ακραίες θερμοκρασιακές μεταβολές.
* **Απορρόφηση της ηλιακής ακτινοβολίας.** Η βλάστηση φιλτράρει τις ανεπιθύμητη ακτινοβολία και μειώνει την ανάκλαση.
* **Μείωση της εξάτμισης του εδαφικού νερού**, καλύτερη απορρόφηση του νερού της βροχής και μείωση του κινδύνου πλημμυρών.
* **Συγκράτηση, εξυγίανση και πρόληψη διάβρωσης** των εδαφών και μείωση των κατολισθήσεων.
* **Απορρόφηση του νερού των ατμοσφαιρικών κατακρημνισμάτων**, καθώς και ρύθμιση της ροής των νερών.
* **Μείωση της ηχορύπανσης** και απορρόφηση των θορύβων της πόλης.
* **Λειτουργία ως** **καταφύγιο βιοποικιλότητας** μέσα στην πόλη.
* **Αναψυχή,** χαλάρωση, άθληση, κοινωνική συναναστροφή, περιβαλλοντική εκπαίδευση των κατοίκων της πόλης.
* **Σωματική και ψυχική υγεία** των κατοίκων.
* **Αναβάθμιση της έννοιας της γειτονιάς** και των κοινωνικών σχέσεις στις πόλεις (χώρους κοινωνικότητας).
* **Υγειονομική προστασία ειδικών χώρων** (π.χ. νοσοκομεία, σχολεία).
* **Χρήση τους ως** **υπαίθριοι χώροι συγκέντρωσης σε καταστάσεις έκτακτης ανάγκης** (π.χ. σεισμοί).
* **Οικονομικά οφέλη**, που προκύπτουν από την αύξηση του πρασίνου, με σημαντικότερο όλων την εξοικονόμηση ενέργειας (μείωση χρήσης κλιματιστικών μηχανημάτων), τη βελτίωση της υγείας (μείωση των δαπανών νοσηλείας), καθώς και την βελτίωση της ελκυστικότητας και της επισκεψιμότητας μιας περιοχής, λόγω της αναβάθμισης του αστικού περιβάλλοντος.